\NormalFont\ShortTitle{Filipljanima}

{\MT Poslanica Filipljanima


\par }\ChapOne{1}{\PP \VerseOne{1}Pavao i Timotej, sluge Krista Isusa, svima svetima u Kristu Isusu koji su u Filipima, s nadglednicima i poslužiteljima.

\VS{2}Milost vam i mir od Boga, Oca našega, i Gospodina Isusa Krista!

\VS{3}Zahvaljujem Bogu svomu kad vas se god sjetim.

\VS{4}Uvijek se u svakoj svojoj molitvi za vas s radošću molim

\VS{5}zbog vašeg udjela u evanđelju od onoga prvog dana sve do sada -

\VS{6}uvjeren u ovo: Onaj koji otpoče u vama dobro djelo, dovršit će ga do Dana Krista Isusa.

\VS{7}I pravo je da tako osjećam o svima vama! Ta ja vas nosim u srcu jer u okovima mojim i u obrani i utvrđivanju evanđelja svi ste vi suzajedničari moje milosti.

\VS{8}Bog mi je doista svjedok koliko žudim za svima vama srcem Isusa Krista!

\VS{9}I molim za ovo: da ljubav vaša sve više i više raste u spoznanju i potpunu pronicanju

\VS{10}te mognete prosuditi što je najbolje da budete čisti i besprijekorni za Dan Kristov,

\VS{11}puni ploda pravednosti po Isusu Kristu - na slavu i hvalu Božju.

\VS{12}A hoću da znate, braćo: ovaj se moj udes pače okrenuo u napredovanje evanđelja

\VS{13}tako da se moji okovi u Kristu razglasiše u svem pretoriju i među svima drugima,

\VS{14}a većina braće u Gospodinu, ohrabrena mojim okovima, još se više usuđuje neustrašivo zboriti Riječ.

\VS{15}Neki, istina, propovijedaju Krista iz zavisti i nadmetanja, a neki iz dobre volje:

\VS{16}ovi iz ljubavi jer znaju da sam ovdje za obranu evanđelja;

\VS{17}oni pak Krista navješćuju iz suparništva, neiskreno - misleći da će tako otežati nevolju mojih okova.

\VS{18}Pa što onda? Samo se na svaki način, bilo himbeno, bilo istinito, Krist navješćuje. I tome se radujem, a i radovat ću se.

\VS{19}Jer znadem: po vašoj molitvi i pomoći Duha Isusa Krista to će mi biti na spasenje,

\VS{20}kako željno i očekujem i nadam se da se ni zbog čega neću smesti, nego da će se mojom posvemašnjom odvažnošću - kako uvijek tako i sada - Krist uzveličati u mome tijelu, bilo životom, bilo smrću.

\VS{21}Ta meni je živjeti Krist, a umrijeti dobitak!

\VS{22}A ako mi živjeti u tijelu omogućuje plodno djelovanje, što da odaberem? Ne znam!

\VS{23}Pritiješnjen sam od ovoga dvoga: želja mi je otići i s Kristom biti jer to je mnogo, mnogo bolje;

\VS{24}ali ostati u tijelu potrebnije je poradi vas.

\VS{25}U to uvjeren, znam da ću ostati i biti uz vas sve, za vaš napredak i na radost vjere,

\VS{26}da ponos vaš mnome poraste u Kristu Isusu kad opet dođem k vama.

\VS{27}Samo se ponašajte dostojno evanđelja Kristova, pa - došao ja i vidio vas ili nenazočan slušao što je s vama - da mogu utvrditi kako ste postojani u jednome duhu i jednodušno se zajednički borite za evanđeosku vjeru

\VS{28}ne plašeći se ni u čemu protivnika. To je njima najava njihove propasti, a vašega spasenja, i to od Boga.

\VS{29}Jer vama je dana milost: “za Krista”, ne samo u njega vjerovati nego za njega i trpjeti,

\VS{30}isti boj bijući koji na meni vidjeste i sada o meni čujete.



\par }\Chap{2}{\PP \VerseOne{1}Ima li dakle u Kristu kakve utjehe, ima li kakva ljubazna bodrenja, ima li kakva zajedništva Duha, ima li kakva srca i samilosti,

\VS{2}ispunite me radošću: složni budite, istu ljubav njegujte, jednodušni, jedne misli budite;

\VS{3}nikakvo suparništvo ni umišljenost, nego - u poniznosti jedni druge smatrajte višima od sebe;

\VS{4}ne starajte se samo svaki za svoje, nego i za ono što se tiče drugih!

\VS{5}Neka u vama bude isto mišljenje kao i u Kristu Isusu:

\VS{6}On, trajni lik Božji, nije se kao plijena držao svoje jednakosti s Bogom,

\VS{7}nego sam sebe “oplijeni” uzevši lik sluge, postavši ljudima sličan; obličjem čovjeku nalik,

\VS{8}ponizi sam sebe, poslušan do smrti, smrti na križu.

\VS{9}Zato Bog njega preuzvisi i darova mu ime, ime nad svakim imenom,

\VS{10}da se na ime Isusovo prigne svako koljeno nebesnika, zemnika i podzemnika.

\VS{11}I svaki će jezik priznati: “Isus Krist jest Gospodin!” - na slavu Boga Oca.

\VS{12}Tako, ljubljeni moji, poslušni kako uvijek bijaste, ne samo kao ono za moje nazočnosti nego mnogo više sada, za moje nenazočnosti, sa strahom i trepetom radite oko svoga spasenja!

\VS{13}Da, Bog u svojoj dobrohotnosti izvodi u vama i htjeti i djelovati.

\VS{14}Sve činite bez mrmljanja i oklijevanja

\VS{15}da budete besprijekorni i čisti, djeca Božja neporočna posred poroda izopačena i lukava u kojem svijetlite kao svjetlila u svijetu

\VS{16}držeći riječ Života meni na ponos za Dan Kristov, što nisam zaludu trčao niti se zaludu trudio.

\VS{17}Naprotiv, ako se ja i izlijevam za žrtvu i bogoslužje, za vjeru vašu, radostan sam i radujem se sa svima vama.

\VS{18}A tako i vi budite radosni i radujte se sa mnom.

\VS{19}Nadam se u Gospodinu Isusu da ću vam uskoro poslati Timoteja da mi odlane kad saznam što je s vama.

\VS{20}Nikoga doista nemam tako srodne duše tko bi se kao on svojski za vas pobrinuo

\VS{21}jer svi traže svoje, a ne ono što je Isusa Krista.

\VS{22}A prokušanost vam je njegova poznata: kao dijete s ocem služio je sa mnom evanđelju.

\VS{23}Njega se dakle nadam poslati tek što razvidim što je sa mnom.

\VS{24}A uvjeren sam u Gospodinu da ću i sam uskoro doći.

\VS{25}Smatrao sam potrebnim poslati k vama Epafrodita, brata, suradnika i suborca moga kojega ste poslali da mi poslužuje u potrebi.

\VS{26}Jer je čeznuo za svima vama i bio zabrinut što ste saznali da je obolio.

\VS{27}I doista je gotovo na smrt bio obolio, ali Bog mu se smilovao, ne samo njemu nego i meni, da me ne zadesi žalost na žalost.

\VS{28}Brže ga dakle poslah da se, pošto ga vidite, opet obradujete, i ja da budem manje žalostan.

\VS{29}Primite ga dakle u Gospodinu sa svom radosti i poštujte takve

\VS{30}jer se za djelo Kristovo smrti sasvim približio, životnoj se pogibli izložio da nadopuni ono u čemu me vi ne mogoste poslužiti.



\par }\Chap{3}{\PP \VerseOne{1}Uostalom, braćo moja, radujte se u Gospodinu! Pisati vam jedno te isto meni nije dosadno, a za vas je sigurnije.

\VS{2}Čuvajte se tih pasa, čuvajte se tih opakih radnika, čuvajte se te osakaćenosti!

\VS{3}Jer mi smo obrezanje, mi koji u Duhu Božjemu obavljamo bogoslužje i dičimo se Kristom Isusom, a ne pouzdajemo se u tijelo,

\VS{4}iako bih se ja mogao pouzdati i u tijelo. Smatra li tko drugi da se može uzdati u tijelo, ja još više:

\VS{5}obrezan osmog dana, od roda sam Izraelova, plemena Benjaminova, Hebrej od Hebreja; po Zakonu farizej,

\VS{6}po revnosti progonitelj Crkve, po pravednosti zakonskoj besprijekoran.

\VS{7}Ali što mi god bijaše dobitak, to poradi Krista smatram gubitkom.

\VS{8}Štoviše, čak sve gubitkom smatram zbog onoga najizvrsnijeg, zbog spoznanja Isusa Krista, Gospodina mojega, radi kojega sve izgubih i otpadom smatram: da Krista steknem

\VS{9}i u njemu se nađem - ne svojom pravednošću, onom od Zakona, nego pravednošću po vjeri u Krista, onom od Boga, na vjeri utemeljenoj -

\VS{10}da upoznam njega i snagu uskrsnuća njegova i zajedništvo u patnjama njegovim,

\VS{11}ne bih li kako, suobličen smrti njegovoj, prispio k uskrsnuću od mrtvih.

\VS{12}Ne kao da sam već postigao ili dopro do savršenstva, nego - hitim ne bih li kako dohvatio jer sam i zahvaćen od Krista.

\VS{13}Braćo, ja nipošto ne smatram da sam već dohvatio. Jedno samo: što je za mnom, zaboravljam, za onim što je preda mnom, prežem,

\VS{14}k cilju hitim, k nagradi višnjeg poziva Božjeg u Kristu Isusu.

\VS{15}Koji smo god zreli, ovako mislimo! I ako što drukčije mislite, Bog će vam ovako objaviti.

\VS{16}Samo, držimo se onoga do čega smo stigli!

\VS{17}Braćo! Nasljedovatelji moji budite i promatrajte one koji žive po uzoru koji imate u nama.

\VS{18}Jer često sam vam govorio, a sada i plačući govorim: mnogi žive kao neprijatelji križa Kristova.

\VS{19}Svršetak im je propast, bog im je trbuh, slava u sramoti - jer misle na zemaljsko.

\VS{20}Naša je pak domovina na nebesima, odakle iščekujemo Spasitelja, Gospodina našega Isusa Krista:

\VS{21}snagom kojom ima moć sve sebi podložiti on će preobraziti ovo naše bijedno tijelo i suobličiti ga tijelu svomu slavnomu.



\par }\Chap{4}{\PP \VerseOne{1}Stoga, braćo moja ljubljena i željkovana, radosti moja i vijenče moj, tako - čvrsto stojte u Gospodinu.

\VS{2}Evodiju zaklinjem, i Sintihu zaklinjem da budu složne u Gospodinu.

\VS{3}Da, molim i tebe, čestiti druže, pomaži im jer su se one u evanđelju borile zajedno sa mnom, i s Klementom i ostalim mojim suradnicima, kojih su imena u knjizi Života.

\VS{4}Radujte se u Gospodinu uvijek! Ponavljam: radujte se!

\VS{5}Blagost vaša neka je znana svim ljudima! Gospodin je blizu!

\VS{6}Ne budite zabrinuti ni za što, nego u svemu - molitvom i prošnjom, sa zahvaljivanjem - očitujte svoje molbe Bogu.

\VS{7}I mir Božji koji je iznad svakog razuma čuvat će srca vaša i vaše misli u Kristu Isusu.

\VS{8}Uostalom, braćo, što je god istinito, što god časno, što god pravedno, što god čisto, što god ljubazno, što god hvalevrijedno; je li što krepost, je li što pohvala - to nek vam je na srcu!

\VS{9}Što ste naučili, i primili, i čuli, i vidjeli na meni - to činite i Bog mira bit će s vama!

\VS{10}Uvelike se obradovah u Gospodinu što ste napokon procvali te mislite na me; mislili ste i prije, ali niste imali prigode.

\VS{11}Govorim to ne zbog oskudice, ta naučen sam u svakoj prigodi biti zadovoljan.

\VS{12}Znam i oskudijevati, znam i obilovati! Na sve sam i na svašta navikao: i sit biti i gladovati, i obilovati i oskudijevati.

\VS{13}Sve mogu u Onome koji me jača!

\VS{14}Ipak, lijepo je od vas što sa mnom podijeliste moju nevolju.

\VS{15}A i vi, Filipljani, znate: u početku evanđelja, kad otputovah iz Makedonije, nijedna mi se Crkva nije pridružila u pogledu izdataka i primitaka, doli vi jedini.

\VS{16}Čak ste mi i u Solun i jednom, i dvaput, za potrebe poslali.

\VS{17}Ne, ne tražim dara; tražim samo plod izobilan u vašu korist.

\VS{18}Imam svega i u izobilju; namiren sam otkad po Epafroditu primih ono od vas, miris ugodan, žrtvu milu, ugodnu Bogu.

\VS{19}A Bog moj ispunit će svaku vašu potrebu po bogatstvu svome, veličanstveno, u Kristu Isusu.

\VS{20}Bogu pak, Ocu našemu, slava u vijeke vjekova! Amen.

\VS{21}Pozdravite svakoga svetog u Kristu Isusu. Pozdravljaju vas braća koja su sa mnom.

\VS{22}Pozdravljaju vas svi sveti, ponajpače oni iz careva dvora.

\VS{23}Milost Gospodina Isusa Krista s duhom vašim!


\par }